# Koolitusaruanne

Osalesin 25-27 mai 2022 EAPCCT kongressil (*42nd Congress of the European Association of Poison Control Centres and Clinical Toxicologists*) Tallinnas.

Eelkonverentsist ma osa ei võtnud. Esimesel kongressi päeval oli meeldejäävaimaks teemaks kopsu toksikoloogiat puudutavad loengud. Räägiti kopsude mürgistuste mehhanismidest, antud valdkonna teadusuuringutest ning nende interpreteerimisest ja teadmiste kliinilisse töösse ülekandmise võimalikkusest. Igapäeva kliinilise tööga seonduvalt olid väga õpetlikud loengud mehaanilisest kopsude ventilatsioonist mürgistustega patsientidel ning teadvushäirega patsientidel esinevat aspiratsiooni käsitlev loeng.

Teisel päeval tutvustati parimaid toksikoloogia valdkonnas avaldatud teaduartikleid, räägiti haruldastest mürgistusjuhtudest. Nendest tooksin välja loengu monosügootsetest kaksikutest, kellel esines endogeenne etüleenglükooli produktsioon, sellest regulaarsed mürgistused, hospitaliseerimised, dialüüsi vajadus.

Õpetlik oli loeng meditsiinitöötajate mürgistuste sekundaarse ekspositsiooni teemal. Antud loengu materjali põhjal võis järeldada, et sekundaarne risk on minimaalne ning juba esmased põhilised enesekaitsevahendid minimeerivad seda olulisel määral.

Kolmandal päeval toimus *Louis Roche* loeng, kus presenteerijaks oli Sally Bradberry Ühendkuningriikidest. Loeng rääkis alkoholi liigtarvitajate, -mürgistustega patsientide uudsest käsitlusest, märkimisväärsetest tulemustest ning kasulikkusest.

Kolmandal päeval käsitleti ka toksikoloogia ja rabdomüolüüsi seoseid. Räägiti patofüsioloogiast ning faktoritest, millest sõltub rabdomüolüüsi raskusaste. Lisaks käsitleti praktilise poole pealt ravi aspekte.

Kokkuvõttes andis konverents hea sissejuhatuse toksikoloogia valdkonda nii kliinilise töö kui teadusekirjanduse osas. Samuti kinnistas mõningaid eelnevaid teadmisi ning lisas palju uusi.

Olen tänulik, et Eesti Anestesioloogide Selts toetas minu osalemist konverentsil.

Karl Kiisk